15-vuotias poika joutui raa´an pahoinpitelyn uhriksi viime sunnuntaina Sipoossa. Pojan äiti kertoo Sipoon Sanomille, että poikaa on pahoinpidelty ennenkin.

15-vuotias poika pahoinpideltiin sunnuntaina iltapäivällä Nikkilässä Leppätien koulun pihalla.

Poikaa ammuttiin kuulapyssyllä lähietäisyydeltä kasvoihin monta kertaa. Lisäksi maassa maannutta uhria potkittiin ja lyötiin.

Rikosylikonstaapeli Jarkko Kyntäjä Itä-Uudenmaan poliisista kertoi Iltalehdelle tiistaina, että tekijöitä oli useita.

- Ilmoituksen perusteella voidaan päätellä, että tekijöitä on ollut 3-6. Osan henkilöllisyys on tiedossa, osan ei. Ne, keiden henkilöllisyys on jollakin tavalla tiedossa, ovat kaikki alle 15-vuotiaita, Kyntäjä sanoo.

15-vuotiaan pojan äiti kertoo Sipoon Sanomille, että pahoinpitely ei ollut ensimmäinen. Kaksi vuotta sitten 13-vuotias poika hakattiin huonoon kuntoon. Pahoinpitelijät sylkivät ja virtsasivat pojan päälle.

Lehden mukaan yksi pojan viime sunnuntaina pahoinpidelleistä pojista oli aikaisemmin pahoinpidelleen pojan veli. Molemmat pahoinpitelyt tapahtuivat Suursuolla Nikkilässä.

Äiti kertoo tekevänsä kaikkensa, että pahoinpitelijät joutuvat vastuuseen.

- Jos lapsi tai nuori toistuvasti pahoinpitelee näin, silloin tällainen lapsi on otettava huostaan ja vanhemmat on laitettava johonkin ohjattuun toimintaan, äiti sanoo lehdelle.